Skote klap toe beamptes ‘transitorowers’ vastrekArgieffoto Vier vermeende transitorowers sal Donderdag in verskillende Wes-Kaapse howe verskyn nadat hulle vroeër vandeesweek deur lede van die Valke vasgetrek is. Kapt. Philani Nkwalase, woordvoerder van die Valke, het in ŉ verklaring gesê verdagtes in drie voertuie het Maandagaand ŉ transitovoertuig op die R44 tussen Wellington en Klapmuts gedwing om stil te hou deur op die geldwa los te brand. Die veiligheidswagte is ontwapen en die verdagtes het met een van die wagte se vuurwapen en ŉ onbevestigde bedrag kontant op die vlug geslaan. “ŉ Multidissiplinêre span het onmiddellik ŉ ondersoek van stapel gestuur wat tot die inhegtenisneming van ŉ 50-jarige verdagte in die Paarl gelei het. Daar is beslag gelê op een aanvalsgeweer, ŉ pistool, ŉ onbevestigde bedrag geld en ŉ voertuig wat na bewering tydens die rooftog gebruik is,” het hy gesê. Die ondersoekspan is daarna na Embekweni waar hulle, ná ŉ skietgeveg met die verdagtes, nog drie verdagtes, tussen 31 en 52 jaar oud, in hegtenis geneem het. “Daar is beslag gelê op ŉ koeëlvaste baadjie, nog ŉ voertuig en nog ŉ onbevestigde bedrag kontant,” het Nkwalase gesê. Hy het bygevoeg die polisie verwag dat nog inhegtenisnemings kan volg.